Etɔŋ ńtómbā yā ńnam Pérsia é lúmán ai ma á tâŋ məlú mə̄wóm mə́bɛ̄ ai dá, hədá ńdɔ Mikáel, m̀bɔ́g yǎ bitǒŋ míńtómbā mí ósú, ā sɔ́ ma vɔ́li. Mə líg nye a lúmuŋan ai miǹkúkúmá yā Pérsia. 14Mə sɔ́ wa tə́bələ é mam máyi yénan ai ayɔŋ dóe, məmǒs məmaná, amú m̀kpámáŋ éyə̌ŋ dzam éfə́ vī ású mə́mōs mə́tē.” 15Á kad a ngákad ma é mam má, ńdɔ mə ngálúmbū á sí, təge kɔ́bɔ, 16mə ńtála: dzóm é tɔ̄á hə anə́ mod, e nganamba ma bīyé bí ânyu, ńdɔ mə ngáyáī anyu nə́ makɔ́bɔ, ma ai ényɔ́ á ngábə́ tə́le ma ósū naa: "Ǎ māńtí, á yén mə̄ yén éyə̄ŋ dzam dzí, ngokod ě ngadúgan ma sus á nyɔ́l, mə́ ńtɔ̄á təgě fə ai ngul. 17Éyə etúgā ésīā ńtí wama dzí yáyi kɔ́bɔ̄ ai māńtí yā, éyɔŋ mə́ ńtɔa yǎ dzī təgě fə ai ngul á nyɔ́l, mim̀vəbə mí man yǎ fə ma âbum ?» 18Ńdɔ̄ éfūlán mod dzí é ngádúgan ma namba; é mān ma wóno. 19Nyé nâ: "Tə wambáda, ǎ mod yǎ ó təmə́ á mvɔ̄m étē; mvɔí é bɔ̄ ai wa, tómó nyɔ́l, tə wakɔn wɔ̌ŋ !» Ńtīē ósə a kɔ́bɔgɔ ai ma, ngul ě ngadúgan ma zu á nyɔ́l, ma nâ: "Maǹtí á kɔ́bɔ́gɔ́ amú ā wóno yǎ mā !» 20Ńdɔ ǎ zu dzó naa: "Yə wayəm ású dzé mə̄ sɔ́ ábə wa ? 20Mə bələ́ naa madúgan kə́ lūman ai Etɔŋ ńtómbā yā Pérsia: ǹnyie anə́ māyi mana, eyɔ̌ŋ te Etɔŋ ńtómbā yā Grɛ̄sia yáyi sɔ́. 21Hədá mazu hḿ wa kad é dzóm é nə́ ńtílán á Kálara bə́bə́lá[10]. Təge ai é mod ǎ ka ma ású é mam má[ 11], səsalá hə Mikáel, Etɔŋ ńtómbā dzáŋán.